
讞讜诇讬谉 拽诇讞 注"讗 - 驻讬专讜砖 砖讟讬讬谞讝诇抓

讘砖砖讬诐 住诇注讬诐. 讜转讜讛讬诐 注诇 讛住讘专 讝讛: 讜转谞讬 转谞讗 [讜讻讬 砖讜谞讛 讛转谞讗] 讘讚讘专讬讜 诪谞讛 砖讛讜讗 讘谉 讗专讘注讬诐 住诇注讬诐, 讜讛专讬 住转诐 "诪谞讛" 讛讜讗 讘谉 注砖专讬诐 讜讞诪讬砖讛 住诇注讬诐? 讜诪砖讬讘讬诐: 讗讬谉 [讻谉], 讙诐 讻讱 谞讜讛讙 讛转谞讗, 讜讛转谞谉 [讜讛专讬 讻讱 砖谞讬谞讜 讘诪砖谞讛]: 讞诪转 讞讚砖讛 (谞讗讚 谞讜讝诇讬诐 讛注砖讜讬 诪注讜专 讞讚砖), 砖注讚讬讬谉 诇讗 讛住转讬讬诪讛 诪诇讗讻转 转驻讬专转讛, 讜讗讬 讗驻砖专 诇转转 讘转讜讻讛 谞讜讝诇讬诐 砖讬砖转诪专讜 讘转讜讻讛. 讗祝 注诇 驻讬 砖讛讬讗 诪拽讘诇转 (讬讻讜诇讛 诇拽讘诇 讜诇砖诪专 讘转讜讻讛) 讚讘专 讬诐 砖砖讬注讜专诐 讛讜讗 讻专诪讜谞讬诐, 砖讗讬谉 讗诇讛 谞讜驻诇讬诐 讛讞讜爪讛 诪讘注讚 诇讞诇拽讬诐 讛驻转讜讞讬诐 砖讘讞诪转 鈥� 诪讻诇 诪拽讜诐 讛专讬讛讬 讟讛讜专讛, 砖讗讬谉 讛讬讗 诪拽讘诇转 讟讜诪讗讛 讻讻诇讬, 讻讬讜谉 砖注讚讬讬谉 诇讗 谞讙诪专讛 诪诇讗讻转讛.


 讜讗讜诇诐 讗诐 讻讘专 转驻专讛 诇讞诪转 讝讜, 讜讛注诪讬讚讛 注诇 转讬拽讜谞讛, 讜诇讗讞专 诪讻谉 谞拽专注讛 鈥� 砖讬注讜专讛 诇讛讬讞砖讘 讻讚讘专 砖讗讬谞讜 讻诇讬, 讜诇爪讗转 讘讻讱 诪讬讚讬 讟讜诪讗讛, 讛讜讗 讻砖讛拽专注 讘诪讬讚讛 讻讝讜 砖诪讜爪讬讗 专诪讜谞讬诐 讛谞诪爪讗讬诐 讘转讜讱 讛讞诪转. 专' 讗诇讬注讝专 讘谉 讬注拽讘 讗讜诪专 砖注诇 诪谞转 砖转讬讞砖讘 讛讞诪转 砖谞拽专注讛 讻诪讬 砖讗讬谞讛 注讜讚 讻诇讬, 爪专讬讱 砖讬讛讗 谞拽讘 讛拽专讬注讛 讻砖讬注讜专谉 砖诇 驻拽注讬讜转 (拽讘讜爪转 讞讜讟讬诐) 砖诇 砖转讬, 砖诪砖拽诇谉 砖诇 讗诇讛 讛讜讗 讗讞转 诪讗专讘注 (专讘讬注讬转) 砖诇 诪谞讛, 讻砖诪讚讜讘专 讘诪谞讛 讘谉 讗专讘注讬诐 住诇注讬诐. 讛专讬 讗讬驻讜讗 砖讬砖 讘讚讘专讬 讛诪砖谞讛 "诪谞讛" 砖讛讜讗 讘谉 讗专讘注讬诐 住诇注讬诐 讚讜讜拽讗.


讗 讜注讜讚 砖谞讬谞讜 讘诪砖谞转谞讜 讘讚讬谉 专讗砖讬转 讛讙讝 讘讗砖专 诇砖讗诇讛 讻诪讛 谞讜转谉 诇讜 诇讻讛谉 讘诪转谞转讜 鈥� 砖讬讛讗 讝讛 诪砖拽诇 讞诪砖 住诇注讬诐 讘讬讛讜讚讛 砖讛谉 注砖专 住诇注讬诐 讘讙诇讬诇. 讜注讜讚 讗诪专讜 砖讬讛讗 讛爪诪专 讛谞讬转谉 诇讻讛谉 讘砖讬注讜专 讝讛 讻砖讛爪诪专 讻讘专 诪诇讜讘谉 (诪讻讜讘住 讜诪谞讜拽讛 诪诇讻诇讜讻讬诐 砖讘爪诪专), 讜诇讗 讻砖讛讜讗 诪诇讜讻诇讱 ("爪讜讗讬"). 讜讘驻讬专讜砖 讛讚讘专讬诐 讛诇诇讜 转谞讗 [砖谞讛 讛讞讻诐 : 讻讬 诇讗 讛转讻讜讜谞讜 诇讜诪专 讘讻讱 砖讬诇讘谞谞讜 讛讘注诇讬诐 讗转 讛爪诪专, 讜讬转谞谞讜 诇讜 诇讻讛谉 讘砖讬注讜专 讝讛 砖诇 住诇注讬诐. 讗诇讗 讛讻讜讜谞讛 讛讬讗 砖讬转谉 讛讘注诇讬诐 诇讻讛谉 爪诪专 讘砖讬注讜专 讻讝讛, 砖讻讗砖专 讬诇讘谞谞讜 讛讻讛谉 讜讗讝 讛爪诪专 讬注诪讜讚 注诇 砖讬注讜专 讞诪砖 住诇注讬诐.


讘 讜注讜讚 讗诪专讜 讘诪砖谞转谞讜 讻讬 砖讬注讜专 讝讛 砖诇 讛爪诪专 讛谞讬转谉 诇讻讛谉 讛专讬讛讜 讻讚讬 讛砖讬注讜专 讛谞讚专砖 诇注砖讜转 诪诪谞讜 讘讙讚 拽讟谉. 讜砖讜讗诇讬诐: 诪谞讛谞讬 诪讬诇讬 [诪谞讬谉 讛讚讘专讬诐 讛诇诇讜], 砖讻讱 讛讜讗 砖讬注讜专 讛爪诪专 讛谞讬转谉 诇讻讛谉? 讗诪专 专' 讬讛讜砖注 讘谉 诇讜讬: 砖讻谉 讗诪专 拽专讗 [讛讻转讜讘] 讘转讞讬诇讛 讘诪爪讜转 谞转讬谞转 专讗砖讬转 讛讙讝 "讜专讗砖讬转 讙讝 爪讗谞讱 转转谉 诇讜" (讚讘专讬诐 讬讞, 讚), 讜诪讬讚 诇讗讞专 诪讻谉 谞讗诪专 "讻讬 讘讜 讘讞专 讛' 讗诇讛讬讱 诪讻诇 砖讘讟讬讱 诇注诪讜讚 诇砖专转 讘砖诐 讛' 讛讜讗 讜讘谞讬讜 讻诇 讛讬诪讬诐". 讜诇诪讚讬诐 讗谞讜 诪谉 讛诪诇讬诐 "诇注诪讜讚 诇砖专转" 鈥� 砖转讛讗 讛谞转讬谞讛 讻讚讬 注砖讬讬转 讚讘专 砖讛讜讗 专讗讜讬 诇砖讬专讜转, 诪讗讬 谞讬讛讜 [诪讛 讛讜讗] 讚讘专 讝讛? 讗讘谞讟 砖讘讘讙讚讬 讻讛讜谞讛, 砖讻讚讬 诇注砖讜转讜 谞讚专砖 爪诪专 讘砖讬注讜专 讞诪砖 住诇注讬诐.


 讜诪拽砖讬诐: 诪谞讬谉 诇谞讜 砖讚讬 讘谞转讬谞转 爪诪专 讘砖讬注讜专 诇注砖讬讬转 讗讘谞讟, 讜讗讜诇讬  讗讬诪讗 [讗诪讜专] 砖讛讻讜讜谞讛 讛讬讗 诇爪诪专 砖讬砖 讘讜 诇注砖讬讬转 诪注讬诇 砖讘讘讙讚讬 讻讛讜谞讛, 砖讛讜讗 砖讬注讜专 讛专讘讛 讬讜转专 讙讚讜诇! 讜诪砖讬讘讬诐: 讻诇诇 讛讜讗 砖讬砖 诇讗讞讜讝 讘讚专砖转 讛讻转讜讘讬诐 诇注谞讬谉 讛诪讜注讟 讬讜转专, 砖讻谉 讗诐 转驻砖转 (诇拽讞转) 诇诇诪讜讚 讗转 讛诪专讜讘讛, 砖讬讛讗 讝讛 砖讬注讜专 讙讚讜诇 讘讬讜转专 鈥� 诇讗 转驻砖转 (诇拽讞转 诇拽讬讞讛 讙诪讜专讛), 砖讻谉 讗驻砖专 诇砖讗讜诇 砖诪讗 讛讻讜讜谞讛 讚讜讜拽讗 诇砖讬注讜专 讛诪讜注讟 讬讜转专. 讜讗讜诇诐 讻讗砖专 转驻砖转 (诇拽讞转) 诇诇诪讜讚 诇注谞讬谉 讛诪讜注讟 鈥� 讗讻谉 转驻砖转 (诇拽讞转) 讘讻讱. 砖讛专讬 讘专讜专 诇讻诇 讛讜讗 砖讛转拽讬讬诪讛 讛诪爪讜讛 讙诐 讘砖讬注讜专 讝讛 (砖砖讬注讜专 讝讛 讛讜讗 讘讻诇诇 讛砖讬注讜专 讛讙讚讜诇 讬讜转专).


 讜砖讜讗诇讬诐 讘讗讜驻谉 讗讞专: 诪谞讬谉 诇谞讜 砖讛讻讜讜谞讛 诇爪诪专 砖讬砖 讘讜 砖讬注讜专 诇注砖讬讬转 讗讘谞讟 砖讘讘讙讚讬 讻讛谞讬诐, 讜讗讬诪讗 [讜砖诪讗 转讗诪专] 砖讛讻讜讜谞讛 诇爪诪专 讘砖讬注讜专 拽讟谉 讬讜转专 诪讝讛 砖注讜砖讬诐 诪诪谞讜 讗讘谞讟, 砖讛讜讗 讻讚讬 诇注砖讜转 讻讬驻讛 砖诇 爪诪专 讛谞讬转谞转 讘专讗砖 讛讻讛谉 讛讙讚讜诇! 讚转谞讬讗 [砖讻谉 砖谞讜讬讛 讘专讬讬转讗]: 讻讬驻讛 砖诇 爪诪专 讛讬转讛 诪讜谞讞转 讘专讗砖 讛讻讛谉 讛讙讚讜诇, 讜注诇讬讛 讛讬讛 讛爪讬抓 谞转讜谉, 砖谞讜讛讙讬诐 讻谉 讘讛谞讞转 讛爪讬抓 讻讚讬 诇拽讬讬诐 诪讛 砖谞讗诪专 讘爪讬抓: "讜砖诪转 讗讜转讜 注诇 驻转讬诇 转讻诇转" (砖诪讜转 讻讞, 诇讝)!


 讜诪砖讬讘讬诐: 讗讬谉 诇讜诪专 讻谉, 讻讬  讗诪专 拽专讗 [讛讻转讜讘]: 讘注谞讬谉 谞转讬谞转 专讗砖讬转 讛讙讝 诇讻讛谉 "讻讬 讘讜 讘讞专 讛' 讗诇讛讬讱 诪讻诇 砖讘讟讬讱 诇注诪讜讚 诇砖专转 讘砖诐 讛' 讛讜讗 讜讘谞讬讜 讻诇 讛讬诪讬诐", 讜诇诪讚讬诐 讗谞讜 诪谉 讛讻转讜讘 "讛讜讗 讜讘谞讬讜" 鈥� 砖转讛讗 讝讜 谞转讬谞讛 诇爪讜专讱 注砖讬讬转 讚讘专 砖讬专讜转 讘诪拽讚砖, 讘讚讘专 讛砖讜讛 诇讗讛专谉 讜诇讘谞讬讜, 讛谉 诇讻讛谉 讛讙讚讜诇 ("讗讛专谉") 讜讛谉 诇讻讛谉 讛讚讬讜讟 ("讜诇讘谞讬讜"), 讜讛讜讗 讛讗讘谞讟. 诪讛 砖讗讬谉 讻谉 讻讬驻讛 讝讜 砖诇 爪诪专 砖谞讜讛讙转 讘讻讛谉 讙讚讜诇 讘诇讘讚.


 讜诪拽砖讬诐: 讜讛专讬 讛讗讘谞讟 谞诪讬 诇讗 砖讜讬 [讙诐 讻谉 讗讬谞讜 砖讜讜讛] 诇讻诇 讛讻讛谞讬诐, 诇讻讛谉 讙讚讜诇 讜诇讻讛谉 讛讚讬讜讟. 砖讗讻谉 讛谞讬讞讗 [讝讛 谞讜讞] 诇砖讬讟转讜 砖诇 诪讗谉 讚讗诪专 [诪讬 砖讗讜诪专] 讻讬 讗讘谞讟讜 砖诇 讻讛谉 讙讚讜诇 讘注讘讜讚转 讬讜诐 讛讻讬驻讜专讬诐 (砖讛讬讛 砖诇 驻砖转谉 讜诇讗 砖诇 爪诪专) 诇讗 讝讛讜 讻讗讘谞讟讜 砖诇 讻讛谉 讛讚讬讜讟 讜讻讛谉 讙讚讜诇 (讘砖讗专 讬诪讜转 讛砖谞讛) 砖讛讬讛 诪砖诇 讻诇讗讬讬诐, 爪诪专 讜驻砖转讬诐. 讜讗讜诇诐 讘讻诇 讬诪讜转 讛砖谞讛 砖讜讜讬诐 讛讬讜 讻诇 讛讻讛谞讬诐 讜讘讻诇诇诐 讛讻讛谉 讛讙讚讜诇, 讘讗讘谞讟 鈥� 砖驻讬专 [讬驻讛] 谞讚专砖 讛讻转讜讘 讘谞转讬谞转 爪诪专 专讗砖讬转 讛讙讝 砖转讛讗 讝讜 诇讚讘专 讛注砖讜讬 诇讻诇 讛讻讛谞讬诐, 砖讛讜讗 讗讘谞讟 讝讛.


讗诇讗 诇砖讬讟转讜 砖诇 诪讗谉 讚讗诪专 [诪讬 砖讗讜诪专] 讻讬 讗讘谞讟讜 砖诇 讛讻讛谉 讛讙讚讜诇 讘讬讜诐 讛讻讬驻讜专讬诐 (砖讛讬讛 注砖讜讬 驻砖转讬诐) 讝讛讜 讗讘谞讟讜 砖诇 讻讛谉 讛讚讬讜讟 砖讗祝 讛讜讗 注砖讜讬 驻砖转讬诐. 讜讗讬诇讜 讛讗讘谞讟 砖讬砖 讘讜 爪诪专 (讜驻砖转讬诐) 讛讜讗 讗讘谞讟讜 砖诇 讛讻讛谉 讛讙讚讜诇 讻诇 讬诪讜转 讛砖谞讛, 诪讗讬 讗讬讻讗 诇诪讬诪专 [诪讛 讬砖 诇讜诪专], 砖讛专讬 爪诪专 讘砖讬注讜专 注砖讬讬转 讗讘谞讟, 讗讬谞讜 诪砖诪砖 诇讚讘专 砖讛讜讗 砖讜讜讛 诇讻诇 讛讻讛谞讬诐? 讜诪砖讬讘讬诐: 讗讻谉 讻谉, 讜讗讜诇诐 诪讻诇 诪拽讜诐 砖诐 讗讘谞讟 讘注讜诇诐 (讻讻诇诇) 讛专讬讛讜 谞讜讛讙 讛谉 讗爪诇 讛讻讛谉 讛讙讚讜诇 ("讗讛专谉"), 讜讛谉 讗爪诇 讻诇诇 讛讻讛谞讬诐 ("讜讘谞讬讜"). 诪讛 砖讗讬谉 讻谉 讘讻讬驻讛 砖诇 爪诪专 砖讗讬谞讛 谞讜讛讙转 讗诇讗 讘讻讛谉 讛讙讚讜诇 讘诇讘讚, 讜诇讻讱 注讚讬祝 讛讜讗 讛诇讬诪讜讚 讻驻讬 砖讛爪注谞讜, 砖讬讛讗 砖讬注讜专 讛谞转讬谞讛 讻讚讬 注砖讬讬转 讗讘谞讟.


讙 注讜讚 砖谞讬谞讜 讘诪砖谞转谞讜 砖讗诐 诇讗 讛住驻讬拽 诇讬转谞讜 讗转 专讗砖讬转 讙讬讝转 爪讗谞讜 诇讻讛谉 注讚 砖爪讘注讜, 讛专讬讛讜 驻讟讜专 诪诇讬转谞讜 注讜讚. 讜讗诐 诇讘谞讜 讜诇讗 爪讘注讜, 讛专讬讛讜 讞讬讬讘. 讜讛拽讜谞讛 讗转 讙讬讝转 爪讗谞讜 砖诇 讛讙讜讬 驻讟讜专 诪谞转讬谞转 专讗砖讬转 讛讙讝. 讜讘注谞讬谉 讝讛 砖诇 讛拽讜谞讛 讙讬讝转 爪讗谞讜 砖诇 讛讙讜讬 诪讘讬讗讬诐, 讗讬转诪专 [谞讗诪专] 砖谞讞诇拽讜 讞讻诪讬诐 讘讚讬谞讜 砖诇 讝讛 砖讬砖 诇讜 讞诪砖 专讞诇讜转, 讜讗讜诇诐 诇讗讞专 砖讙讝讝 讗讞转, 注诪讚 讜诪讻专 讗转 讛专讗砖讜谞讛 砖谞讙讝讝讛, 讜讻谉 注砖讛 讘砖讗专 讻讘砖讜转讬讜, 讻讱 砖诇讘住讜祝 讛讬讜 讘讬讚讬讜 讙讬讝讜转讬讛谉 砖诇 讞诪砖 讻讘砖讜转, 讜讗讜诇诐 讗讬谉 诇讜 讗转 讛讻讘砖讜转 注爪诪谉. 专讘 讞住讚讗 讗诪专 砖讛专讬讛讜 讞讬讬讘 讘谞转讬谞转 专讗砖讬转 讛讙讝, 讜讗讬诇讜 专' 谞转谉 讘专 讛讜砖注讬讗 讗诪专 砖讛专讬讛讜 驻讟讜专 诪谉 讛谞转讬谞讛.


 讜诪住讘讬专讬诐 讗转 讚注讜转讬讛诐: 专讘 讞住讚讗 讗诪专 砖讛专讬讛讜 讞讬讬讘 鈥� 讚讛讗 [砖讛专讬] 讙讝讝 讞诪砖 讻讘砖讜转, 讜讘砖注讛 砖谞讙讝讝讜 讻诇 讗讞转 诪讛讻讘砖讜转 讛诇诇讜 讛讬转讛 讝讜 讻讘砖讛 砖诇讜, 讜讛专讬 讝讛 讗讬驻讜讗 讘讻诇诇 "讙讝 爪讗谞讱". 讜讗讬诇讜 专' 谞转谉 讘专 讛讜砖注讬讗 讗诪专 砖讛专讬讛讜 驻讟讜专 鈥� 讻讬 讘注讬讚谞讗 讚拽讗 诪诇讗 砖讬注讜专讗 [讘讝诪谉 砖诪转诪诇讗 讛砖讬注讜专 讛专讗讜讬] 诇讞讬讜讘 谞转讬谞转 专讗砖讬转 讛讙讝, 砖讛讜讗 讙讬讝转 讞诪砖 专讞诇讜转, 讘注讬谞谉 [爪专讬讻讬诐 讗谞讜] 砖讬讛讬讜 讛专讞诇讜转 讘讙讚专 "爪讗谞讱", 砖砖讬讬讻讜转 诇讜. 讜讘诪拽专讛 讝讛 诇讬讻讗 [讗讬谉 讻讗谉] 拽讬讜诪讜 砖诇 转谞讗讬 讝讛.


 讜诪拽砖讬诐 注诇 讚讘专讬 专' 谞转谉 讘专 讛讜砖注讬讗: 转谞谉 [砖谞讬谞讜 讘诪砖谞转谞讜] 砖讛诇讜拽讞 (讛拽讜谞讛) 讗转 讙讝 爪讗谞讜 砖诇 讙讜讬, 驻讟讜专 诪专讗砖讬转 讛讙讝, 砖讻谉 讛爪讗谉 讘砖注讛 砖谞讙讝讝 诇讗 讛讬讛 砖讬讬讱 诇讜. 讜谞讚讬讬拽: 讛讗 [讛专讬 谞诇诪讚 诪讻讗谉 砖讗诐 拽谞讛 诪讬讚讬 讛讙讜讬 讗转 爪讗谞讜 诇讙讝讜讝, 砖讛拽谞讛 诇讜 讛讙讜讬 讗转 讙讜祝 讛爪讗谉 注讚 诇讗讞专 砖讬讙讝讝讜 鈥� 讛拽讜谞讛 讞讬讬讘 讘谞转讬谞转 专讗砖讬转 讛讙讝, 砖讛专讬 讝讛 讘讻诇诇 "爪讗谞讱". 讜讗讜诇诐 注诇 讻讱 讬砖 诇讛拽砖讜转 诇砖讬讟转 专' 谞转谉 讘专 讛讜砖注讬讗: 讗诪讗讬 [诪讚讜注] 讛讜讗 讞讬讬讘 讘讗讜驻谉 诪讻讬专讛 讝讛, 讜讛专讬 讻诇 讞讚 讜讞讚 讘转专 [讗讞转 讜讗讞转 诪谉 讛讻讘砖讜转, 诇讗讞专] 讛讙讬讝讛 讛专讬讛讬 谞驻拽讗 [讬讜爪讗转] 诇讛 诪专砖讜转讬讛 [诪专砖讜转讜], 讜砖讘讛 诇专砖讜转 讛诪讜讻专 讛讙讜讬, 讜诪注转讛 诇讗讞专 砖住讬讬诐 诇讙讝讜讝 讗转 讞诪砖 讛讻讘砖讜转, 诇讗 讛讬讜 诇讜 讻讘砖讜转, 讜讗讬谉 诪转拽讬讬诐 讘讻讱 "爪讗谞讱"!


转专讙诪讗 [讛住讘讬专] 专讘 讞住讚讗 讗诇讬讘讗 [诇驻讬 砖讬讟转讜] 砖诇 专' 谞转谉 讘专 讛讜砖注讬讗: 诪讚讜讘专 讻讙讜谉 砖讛讙讜讬 讛拽谞谉 诇讜 诇讬砖专讗诇讬 讗转 讛讻讘砖讬诐 讛诇诇讜 诇驻专拽 讝诪谉 砖诇 讻诇 砖诇砖讬诐 讬讜诐 砖诇 注转 讛讙讝讬讝讛, 讜讛专讬讛谉 砖诇讜 讗祝 诇讗讞专 砖谞讙讝讝讜, 讜诇讻讱 讛专讬讛讜 讞讬讬讘 讘谞转讬谞转 专讗砖讬转 讛讙讝, 砖讻谉 讛转拽讬讬诐 讛转谞讗讬 砖诇 "爪讗谞讱".


讚 注讜讚 砖谞讬谞讜 讘诪砖谞转谞讜 砖讛诇讜拽讞 讙讝 爪讗谞讜 砖诇 讞讘讬专讜, 讗诐 砖讬讬专 讛诪讜讻专 诇注爪诪讜 诪注讟 诪爪讗谞讜 鈥� 讛诪讜讻专 讞讬讬讘 诇转转 讗转 专讗砖讬转 讛讙讝 诪讞诇拽讜 注诇 讻诇 讛讙讬讝讛. 讜讗诐 诇讗 砖讬讬专 讛诪讜讻专 诪谉 讛讙讬讝讛 诇注爪诪讜 鈥� 讛拽讜谞讛 讞讬讬讘 诇转转 讗转 专讗砖讬转 讛讙讝. 讜讚谞讬诐 讘注谞讬谉 讝讛: 诪讗谉 [诪讬讛讜] 讛转谞讗 讛住讘讜专 讚讛讬讻讗 讚讗讬讻讗 砖讬讜专讗 讙讘讬 [砖讘诪拽讜诐 砖讬砖 砖讬讜专 讗爪诇] 讛诪讜讻专, 讘注谞讬谉 讛诪转谞讜转 讘转专 [讗讞专] 讛诪讜讻专 讗讝诇讬谞谉 [讗谞讜 讛讜诇讻讬诐] 讜诇讗 讗讞专 讛诇讜拽讞?


讗诪专 专讘 讞住讚讗: 砖讬讟转 专' 讬讛讜讚讛 讛讬讗, 讚转谞谉 [砖讻谉 砖谞讬谞讜 讘诪砖谞讛] 讘讚讬谞讜 砖诇 讛诪讜讻专 讗转 砖讚讛 转讘讜讗转讜, 讜讛讬讜 讗祝 拽诇讞讬 讗讬诇谉 讘转讜讱 砖讚讛讜 (砖诪讻专 讗转 讛注爪讬诐 讘诇讘讚, 注诇 诪谞转 砖讛拽讜谞讛 讬讜讻诇 诇注拽讜专 讗讜转诐 讜诇讟注转 讗讜转诐 讘转讜讱 砖讚讛讜, 讜讛讬讜 讛注爪讬诐 讛诇诇讜 讟注讜谞讬诐 讘驻讬专讜转) 鈥� 讛拽讜谞讛 谞讜转谉 驻讗讛 诇讻诇 讗讞讚 讜讗讞讚 诪谉 讛注爪讬诐 砖拽谞讛. 砖讻讬讜谉 砖讗讬谉 讛拽专拽注 砖诇讜, 讗讬谉 讛注爪讬诐 诪爪讟专驻讬诐 诇谞转讬谞转 驻讗讛 讗讞转.


讗诪专 专' 讬讛讜讚讛: 讗讬诪转讬 谞讜转谉 讛拽讜谞讛 驻讗讛? 讘讝诪谉 砖诇讗 砖讬讬专 讘注诇 讛砖讚讛 注爪讬诐 诇注爪诪讜, 讗讘诇 讗诐 砖讬讬专 讘注诇 讛砖讚讛 注爪讬诐 诇注爪诪讜 鈥� 讘注诇 讛砖讚讛 谞讜转谉 驻讗讛 注诇 讛讻诇, 注诇 讻诇 讛注爪讬诐 砖讛讬讜 砖诐. 讛专讬 砖砖讬讟转 专' 讬讛讜讚讛 讛讬讗 砖讘诪拽讜诐 砖砖讬讬专 讛诪讜讻专 诇注爪诪讜, 讛讜诇讻讬诐 讗讞专讬讜 诇注谞讬谉 讞讬讜讘 讛谞转讬谞讛, 讜讻谉 讛讜讗 讘讚讬谉 专讗砖讬转 讛讙讝.


讗诪专 诇讬讛 [诇讜] 专讘讗 诇专讘 讞住讚讗: 讜讛讗 诪专 [讜讛专讬 讗讚讜谞讬] 讛讜讗 讝讛 砖讗诪专 讘讛住讘专 讚注转讜 砖诇 专' 讬讛讜讚讛: 讜讚讬谉 讝讛 砖讛驻讗讛 砖谞讜转谉 讘注诇 讛砖讚讛 驻讜讟专转 讗转 讻诇 讛注爪讬诐 讛讜讗 专拽 讻砖讛转讞讬诇 讘注诇 讛砖讚讛 诇拽爪讜专 (诇诇拽讟) 讗转 讛驻讬专讜转 拽讜讚诐 砖诪讻专 讗转 讛注爪讬诐, 砖讻讬讜谉 砖讻讘专 讞诇 注诇讬讜 讞讬讜讘 谞转讬谞转 讛驻讗讛, 讛专讬讛讜 谞讜转谉 驻讗讛 诪讛注爪讬诐 砖砖讬讬专 诇注爪诪讜 注诇 讻诇 讛注爪讬诐 砖讘砖讚讛. 讜讗讜诇诐 讗诐 讘注诇 讛砖讚讛 诇讗 讛转讞讬诇 诇诇拽讟 驻讬专讜转 拽讜讚诐 讛诪讻讬专讛 鈥� 讗祝 砖砖讬讬专 诇注爪诪讜 诪谉 讛注爪讬诐, 讞讬讬讘 讛拽讜谞讛 诇转转 驻讗讛 诪讛注爪讬诐 砖拽谞讛. 讜讛专讬 讝讛 讗讬驻讜讗 砖诇讗 讻讚讬谉 专讗砖讬转 讛讙讝, 砖讗讬谉 讛讞讬讜讘 讞诇 讗诇讗 诇讗讞专 砖讻讘专 诪讻专 讛诪讜讻专 讗转 爪讗谞讜!


讜讻讬 转讬诪讗 讛讻讬 谞诪讬 [讜讗诐 转讗诪专 讻讬 讻讱 讙诐 讻谉] 讘诪砖谞转谞讜 诪讚讜讘专 讜讛讜讗 砖讛转讞讬诇 诇讙讝讜讝 鈥� 讗讬谉 诇讜诪专 讻谉, 讻讬 讘砖诇诪讗 讛转诐 [谞谞讬讞 砖诐, 讘驻讗讛] "讜讘拽爪专讻诐 讗转 拽爪讬专 讗专爪讻诐" (讜讬拽专讗 讬讟, 讟) 讻转讬讘 [谞讗诪专], 讜讛专讬 讝讛 诇讜诪专 讻讬 诪注讬讚谞讗 讚讗转讞讬诇 [诪讝诪谉 砖讛转讞讬诇] 诇拽爪讜专 诪讬讞讬讬讘 讘讻讜诇讛 [诪转讞讬讬讘 讘讻诇] 讛砖讚讛, 讗诇讗 讛讻讗 [讻讗谉, 讘讚讬谉 专讗砖讬转 讛讙讝] 诪注讬讚谞讗 讚讗转讞讬诇 诇诪讬讙讝, 诇讗 诪讬讞讬讬讘 讘讻讜诇讬讛 注讚专讬讛 [诪讝诪谉 砖讛转讞讬诇 诇讙讝讜讝, 讗讬谞讜 诪转讞讬讬讘 讘讻诇 注讚专讜]!


讗诇讗 讗诪专 专讘讗: 讚讘专讬 诪砖谞转谞讜 讛专讬讛诐 讻砖讬讟转 讛讗讬 转谞讗 [转谞讗 讝讛] 讛讜讗, 讚转谞谉 [砖讻谉 砖谞讬谞讜 讘诪砖谞讛 讘诪住讻转谞讜 讘驻专拽 讛拽讜讚诐] 诇注谞讬谉 诪转谞讜转 讻讛讜谞讛, 砖讗诐 讗诪专 诇讜 讛拽讜谞讛 诇诪讜讻专 "诪讻讜专 诇讬 讘谞讬 诪注讬讛 砖诇 驻专讛 讝讜", 讜讛讬讛 讘讛谉 讘转讜讱 讛诪注讬讬诐 诪转谞讜转 讻讛讜谞讛 (讛拽讬讘讛) 鈥� 讛拽讜谞讛 谞讜转谞谉 诇讻讛谉, 讜讗讬谉 讛讜讗 诪谞讻讛 (诪驻讞讬转) 诇讜 诇诪讜讻专 讘砖诇 讻讱 诪谉 讛讚诪讬诐 砖讛转讞讬讬讘 诇砖诇诐 注诇 讘谞讬 讛诪注讬讬诐 砖拽谞讛. 讜讗讜诇诐 讗诐 诇拽讞 (拽谞讛) 诪诪谞讜 讗转 讘谞讬 讛诪注讬讬诐 讘诪砖拽诇 鈥� 讛专讬 讛讜讗 讗诪谞诐 谞讜转谞谉 诇讻讛谉, 讜讗讜诇诐 诪谞讻讛 诇讜 诪谉 讛讚诪讬诐,

